Document ID: 32014R1382

KOMISIJAS DELEĢĒTĀ REGULA (ES) Nr. 1382/2014
(2014. gada 22. oktobris),
ar kuru groza Padomes Regulu (EK) Nr. 428/2009, ar ko izveido Kopienas režīmu divējāda lietojuma preču eksporta, pārvadājumu, starpniecības un tranzīta kontrolei
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2009. gada 5. maija Regulu (EK) Nr. 428/2009, ar ko izveido Kopienas režīmu divējāda lietojuma preču eksporta, pārvadājumu, starpniecības un tranzīta kontrolei (1), un jo īpaši tās 15. panta 3. punktu,
tā kā:
(1)
Padomes Regulā (EK) Nr. 428/2009 ir paredzēts, ka attiecībā uz divējāda lietojuma precēm jānosaka efektīva kontrole, kad tās eksportē no Savienības vai pārvadā tranzītā caur Savienību, vai piegādā uz trešo valsti, izmantojot starpniecības pakalpojumus, kurus sniedz starpnieks, kas ir rezidents vai veic uzņēmējdarbību Savienībā.
(2)
Regulas (EK) Nr. 428/2009 I pielikumā izstrādāts kopējais saraksts ar divējāda lietojuma precēm, kuras kontrolē Savienībā. Lēmumus par kontrolējamajām precēm pieņem Austrālijas grupas, Raķešu tehnoloģiju kontroles režīma, Kodolmateriālu piegādātāju valstu grupas, Vasenāras vienošanās un Ķīmisko ieroču konvencijas ietvaros.
(3)
Regulas (EK) Nr. 428/2009 I pielikumā iekļautais divējāda lietojuma preču saraksts ir regulāri jāatjaunina, lai nodrošinātu tā pilnīgu atbilstību starptautiskajām saistībām drošības jomā, garantētu pārredzamību un saglabātu eksportētāju konkurētspēju. Lai eksporta kontroles iestādēm un uzņēmējiem būtu vieglāk izmantot šo sarakstu, būtu jāpublicē Regulas (EK) Nr. 428/2009 I pielikuma atjaunināta un konsolidēta redakcija.
(4)
Regula (EK) Nr. 428/2009 pilnvaro Komisiju ar deleģētajiem aktiem atjaunināt divējāda lietojuma preču sarakstu regulas I pielikumā atbilstīgi dalībvalstu saistībām un pienākumiem un jebkādiem to grozījumiem, ko tās uzņēmušās kā attiecīgo starptautisko kodolieroču neizplatīšanas režīmu un eksporta kontroles pasākumu dalībnieces vai ratificējot atbilstīgus starptautiskos līgumus.
(5)
Tāpēc būtu attiecīgi jāgroza Regula (EK) Nr. 428/2009,
IR PIEŅĒMUSI ŠO REGULU.
1. pants
Regulas (EK) Nr. 428/2009 I pielikumu aizstāj ar šīs regulas pielikumā ietverto tekstu.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 22. oktobrī

Labels: 7
8
3